钦定古今图书集成/明伦汇编/宫闱典/第135卷 > 《轮对札子》王十朋
## 钦定古今图书集成/明伦汇编/宫闱典/第135卷 > 《轮对札子》王十朋

臣闻“惟辟作福，惟辟作威”者，盖人主揽权之术；得之
于此，失之于彼者，又人主揽权之弊。臣请借唐以论，
唐自高宗、中宗以来，权移房闼，明皇亲平内难，惩孽
后骄主之祸，挈大柄而掌握之，可谓能收之于此矣。
承平既久，怠于听断，内则移于奸臣，外则移于藩将，
是又失之于彼也。肃宗再造唐室，代宗平乱守文，而
权稍归朝廷，亦可谓能收之于此矣。然君臣苟安，瓜
分土壤，以授叛将，继以德宗之姑息，自是而后权归
藩镇矣，是又失之于彼也。宪宗刚明果断，削平僭叛，
而权复归朝廷，可谓能收之于此矣。“晚节任用非人，
祸生所忽，自是而后权归阉寺矣，是又失之于彼也。
陛下比惩大臣之盗权，收还威福之柄。朝廷清明，皆
谓陛下为不世出之英主。迩者众口籍籍，谓权虽归
于陛下，政复出于多门，是一秦桧死，百秦桧生也。其
间最甚者，如三衙管军辈，与北司深交固结，盗陛下
之大权，养成跋扈之势，不可制遏。昔汉之祸，起于恭、
显，王氏之相为终始；唐之祸，起于北军，藩镇之相为
表里。今祸始于内，而乱形于外，臣窃为陛下忧之。夫
权之大者，莫如名器与财兵。今以管军而位居三公，
是盗名器之极矣，古之时无有也，祖宗之时无有也。
又天下之利源财路，皆入其门，掊克聚敛，不知纪极，
国用日蹙，而私室愈富。三家擅鲁，田氏擅齐，殆不过
此。且身总禁旅，久而不代，阴结诸将以为之党，深忌
元功宿将之功名者不容其进，自恃兵柄在手，有轻
视朝廷心。夫枢密者，号本兵之地，号令节制天下之
诸将。今殿廷立班，管军傲然居前，枢密甘心其后，而
不自以为耻。事势倒置如此，不奉行其意旨者几希，
其能节制号令之耶？又其子弟亲戚咸盗清要之职，
台谏有论列之者，朝廷必委曲庇护，俾其”言卒不得
行。昔唐大将管崇嗣背阙语笑，李勉劾其不恭，肃宗
谓“吾有勉，乃知朝廷之尊。”李祐有入蔡缚吴元济之
功，违诏进马温造正衙抨劾，祐自谓胆落于温御史。
今台谏言及侍从大臣，随即罢斥，而风宪独不行于
管军之门，其何以为国耶？不独此也，至若清资横加
于侩伍，高爵滥及于医门，“诸军置承受，福威自恣，甚
于唐之监军；皇城置逻卒，旁午察事，甚于周之监谤；
内外将帅，剥下赂上，结怨于三军；道路之间，捕人为
卒，结怨于百姓：皆非治世事也。陛下自总揽以来，圣
政不可胜纪，如前日窜逐猾阉，天下尤服陛下之英
断。惟此数事，臣所谓得于此而失于彼者，可不深惩
而痛革之耶？”臣愿陛下慨然发愤，断自宸衷，杜邪枉
之门，塞侥幸之路，鉴汉唐之祸而斥近习，惩齐鲁之
患而抑强臣，不惟尊严朝廷，亦所以保全此类。不然，
臣恐“太阿倒持，日甚一日，天下之忧，不特在裔敌而
已。”此臣所以不避斧钺之诛，为陛下痛哭流涕言之
也。